Savutonta Suomea havitteleva työryhmä ehdottaa tupakointikieltoja myös leikkipuistoihin, uimarannoille ja taksitolpille. Tupakan oston ikäraja nousisi 20 vuoteen. Myös tupakka-askeista tehtäisiin yhdenmukaisia ja tupakkaveron nostoa jatkettaisiin.

Sosiaali- ja terveysministeriön työryhmä ehdottaa useita uusia rajoituksia tupakoinnille ja tupakkatuotteille.­

TUPAKOINNIN uusia rajoituksia pohtinut työryhmä ehdottaa, että asunto-osakeyhtiölakia muutettaisiin niin, että tupakointikiellosta parvekkeilla tai sisällä asunnoissa voitaisiin vastedes päättää enemmistöpäätöksellä.

Sosiaali- ja terveysministeriön työryhmällä on kaikkiaan kymmeniä ehdotuksia, joiden avulla päästäisiin vuoteen 2030 mennessä savuttomaan Suomeen. Käytännössä se tarkoittaa, että tupakkaa ja muita nikotiinituotteita käyttäisi enää alle viisi prosenttia aikuisista, kun nyt osuus on 13 prosenttia.